
Kettős oxidhártyák és szemcsefinomító fázisok kölcsönhatásának vizsgálata alumínium ötvözet olvadék esetén

Napjainkban egyre több kutatás foglalkozik a fémolvadékokban keletkező oxid- és
nitridhártyák öntvényekre gyakorolt hatásaival. Az olvadékokban keletkező oxidhártyák nagy
része kettős oxidhártyaként, vagy másnéven bifilmként van jelen. Ezen tudományterületen
számos jelenség és azokkal kapcsolatos elmélet létezik, melyek jelentős részét napjainkban is
kutatják.

Tudományos Diákköri Kutatómunkám keretein belül vizsgálom az alumínium ötvözet
olvadékokban lévő kettős oxidhártyák és különböző, Ti tartalmú intermetallikus vegyületek
kölcsönhatásait. Megvizsgálom azt az elméletet, mely szerint a bifilmek heterogén csíraképző
szubsztrátjai lehetnek többek között az Al3Ti intermetallikus fázisnak. A kapcsolódó kísérletek
során különböző arányban bevitt Al-10%Ti és Al-5%Ti-1%B szemcsefinomító előötvözetek
esetén vizsgáltam az Al3Ti és TiB2 intermetallikus vegyület fázisok kettős oxidhártyákra
gyakorolt ülepítő hatásának hatékonyságát és az ezáltal elérhető olvadék tisztítás mértékét.

A kísérletek során többször vételeztem érempróbát a kémiai összetétel megállapítására és
végeztem termikus analízist a képződő fázisok kristályosodási hőmérsékleteinek megállapítása
érdekében. A kísérlet fő fázisában bizonyos időközönként alacsony nyomáson dermedő
mintákat vettem az olvadékból, majd megmértem ezek sűrűségét. Később ezeket a
próbatesteket CT vizsgálatnak vetettem alá, mely során megállapítottam a pórusok
térfogatarányát, egységnyi térfogatra vonatkoztatott darabszámát és fajlagos felületét, valamint
azok változásait az idő elteltével. A mintavételezés után megmaradt olvadékot az
olvasztótégelyben kristályosítottam, majd az ebből kivágott, csiszolt és polírozott mintákon
mikroszkópi vizsgálatokat végeztem. A kettős oxidhártyák és intermetallikus fázisok
kapcsolatát először fénymikroszkópos szövetképeken figyeltem meg, majd pásztázó
elektronmikroszkópos vizsgálatokat végeztem, mely során energia diszperzív mikroszonda
segítségével mértem az egyes fázisok kémiai összetételét is.



